**Til alle medlemmer af Grundejerforeningen Ore Strand**

Referat Medlemsmøde d. 17. Marts 2019

Der var tilmeldt 46 medlemmer, der repræsenterede 28 grunde.

Arbejdsgruppen for etablering af bedre bredbånd og Vordingborg Antenneforening havde indbudt til mødet.

Jens O Jensen fra arbejdsgruppen bød velkommen og takkede for den store opbakning, en særlig velkommen til Henrik Clausen fra Vordingborg Antenneforening og til Christian Limkilde fra YouSee.

Som I sikkert husker fik bestyrelsen, på sidste års generalforsamling, mandat til at sætte et arbejde i gang med at få bedre bredbånd.

Bestyrelsen nedsatte en arbejdsgruppe som består af Benny Mikkelsen og Tove Jensen fra bestyrelsen, samt Jens O Jensen.

Jens O Jensen gennemgik programmet for mødet og gav derefter ordet til Benny Mikkelsen som fortalte kort om forløbet fra efteråret 2018 og frem til hvor vi er nu.

Da vi startede op i efteråret fandt vi hurtigt ud af at der er andre længere ude af Ore der er lige så dårligt stillet som vi er med hensyn til bredbånd.
Vi afholdt en række møder med de andre grundejerforeninger samt et møde med Fibia.

Herefter skulle vi, som I ved, have jeres samtykke for at komme videre, og under denne proces fandt vi ud af at der er en del af vores medlemmer der i forvejen er tilsluttet Vordingborg Antenneforening.
Vi fik sideløbende med dette arbejde også en henvendelse fra Vordingborg Antenneforening som gerne ville komme med et tilbud til os, og da vi ikke siden havde hørt fra Fibia, gik vi i dialog med Vordingborg Antenneforening.

Det viste sig hurtigt at vi her kan få en ligeså fremtidssikret løsning som hvis vi havde valgt en fiberløsning.
Da det så også viste sig at det er den billigste løsning, ja så var vi ikke i tvivl om at det er det rigtige løsning vi har valgt.

Som kommende medlemmer af Vordingborg Antenneforening vil vi jo også få indflydelse, da foreningen er medlemsejet og alle beslutninger vedtages på den årlige generalforsamling.

Herefter fortalte Christian Limkilde fra YouSee, som er Vordingborg Antenneforenings leverandør, lidt om TV-pakker og Bland selv-løsninger samt hvad der kan tilbydes af bredbånd. YouSee tilbyder oprettelse af bredbånd samt første måned gratis hvis man er medlem af Vordingborg Antenneforening.
Der blev udleveret noget materiale, som meget snart vil være tilgængeligt på grundejerforeningens hjemmeside: [http://orestrand.nu/bredbånd.html](http://orestrand.nu/bredb%C3%A5nd.html)

Herefter fortalte Henrik Clausen fra Vordingborg Antenneforening lidt om opbygningen af kabelnettet og om leveringssikkerheden i nettet samt om priserne på de forskellige TV-pakker og bredbånd. Disse priser vil også meget snart være tilgængelige på hjemmesiden: [http://orestrand.nu/bredbånd.html](http://orestrand.nu/bredb%C3%A5nd.html)

Henrik Clausen kunne også fortælle at han har været i kontakt med Dansk KabelTV, som vil gå i gang med projektet straks efter vi har indbetalt tilslutningsgebyret og projektet vil, hvis alt går vel, kunne være færdigt i midten af juni måned.

Så jo hurtigere vi har registreret 22 indbetalinger af tilslutningsgebyret, jo før kan vi starte op og jo før bliver vi færdige.

Henrik Clausen kunne også fortælle at på de veje hvor der i forvejen er nedgravet kabler (Fyrrevænget og Enebærvej) kan man bare henvende sig til Dansk KabelTV og bede om at blive tilsluttet, så er men ikke omfattet af tilslutningsgebyr da der ikke skal graves nye kabler ned på disse veje.

Afslutningsvis fortalte Jens O Jensen lidt om den omdelte tilslutningsaftale, **som også er vedhæftet denne mail**, og herefter var der mulighed for at udfylde aftalen, og lige efter mødet ser det ud til at projektet kan gennemføres i det vi lige nu har de nødvendige 22 tilslutninger, det forudsætter dog at alle der har tilkendegivet at de vil være med, indbetaler tilslutningsgebyret på kr. 3000,00 inden d.1. april 2019.

**I forbindelse med indbetaling af tilslutningsgebyret, via netbank, er det vigtigt at notere installationsadressen i bemærkningsfeltet.**

**Ligeledes er det vigtigt for at registrere indbetalingerne korrekt at man samtidig med indbetalingen, sender en mail med de nævnte oplysninger, eller returnerer tilslutningsaftalen i udfyldt stand, f.eks. ved at scanne den ind og sende den på mail** **bredbaand@orestrand.nu****eller ved at aflevere den i postkassen på Strandparken 20.**

Jens O Jensen havde lavet et lille regnestykke på hvordan økonomien for den enkelte vil se ud ved en tilslutning til Vordingborg Antenneforening, og kunne her fortælle at hvis man i forvejen har en mobil bredbåndsforbindelse f.eks. fra YouSee og den store TV-pakke f.eks. fra Boxer, vil kunne spare op imod 150kr. om måneden, og sammen med en gratis måneds bredbånd, vil det betyde at tilslutningsgebyret er tjent hjem meget hurtigt.

Jens O Jensen rundede mødet af på vegne af arbejdsgruppen, og takkede for opbakningen og takkede Christian Limkilde og Henrik Clausen som hver fik et par flasker vin for at stille op søndag formiddag.

Arbejdsgruppen ser frem til det videre forløb.

Med venlig hilsen

Arbejdsgruppen for etablering af bedre bredbånd.